चंद्रमोहन शर्मा ऐक्टर और डायरेक्टर रजत कपूर की बॉलिवुड में अलग इमेज बनी हुई है। विनय पाठक और रजत कपूर की जोड़ी ने बॉक्स ऑफिस पर 'भेजा फ्राई' जैसी सीमित बजट में कई फिल्में भी बनाईं, जिन्हें पब्लिक और क्रिटिक्स का अच्छा रिस्पॉन्स भी मिला। इस शुक्रवार को रिलीज हो रही रजत स्टारर इस फिल्म में उनके साथ ग्लैमर इंडस्ट्री में अपनी कुछ अलग पहचान बना चुकीं कई ऐक्ट्रेस हैं, लेकिन स्टार्ट टू लास्ट तक फिल्म रजत कपूर के किरदार के आस-पास ही घूमती रहती है। करीब डेढ़ घंटे की इस फिल्म के लिए ग्यारह डायरेक्टरों ने अपनी अलग-अलग कहानी पर काम किया, लेकिन स्क्रिप्ट के नजरिए से फिल्म बिखरी नजर आती है। फिल्म के किरदारों का कहीं कोई सामंजस्य नहीं बन पाता और हर दस बारह मिनट में कहानी में एक नया ऐसा टर्न आता है जो समझ से परे लगता है। कई डायरेक्टर्स ने अपने-अपने हिस्से को बेहद बोल्ड बनाने की कोशिश तो की, लेकिन इसमें नाकामयाब रहे। कहानी : किशन (रजत कपूर) लीक से हटकर अलग टाइप की फिल्में बनाने वाला ऐसा फिल्मकार है, जिसकी जिंदगी में कई महिलाएं आती हैं। वह अब तक करीब पंद्रह-बीस फिल्म बना चुका है, लेकिन उसकी दर्शकों और ट्रेड में अभी तक खास पहचान नहीं बन पाई है। किशन खुद को के कहलाना ज्यादा पंसद करता है। अपनी लाइफ में आने वाली नई लड़की को वह अपना इतना ही परिचय देता है। के को लाइफ में सच्चा प्यार भी हो चुका है। रिजा (राधिका आप्टे) के साथ के ने अपनी लाइफ के बेहतरीन कई साल गुजारे हैं, लेकिन उसके बाद उसे पिछली जिंदगी की उन कड़वी यादों ने परेशान करना शुरू कर दिया जब वह अपनी पहचान बनाने के लिए स्ट्रगल कर रहा था। इस दौर में रजत अपनी अगली फिल्म के लिए हर बार नई कहानी पर काम शुरू करता, लेकिन उसके साथ कई तरह की ऐसी घटनाएं घटती हैं कि अपनी फिल्म की लीड ऐक्ट्रेस के लिए उसकी भागदौड़ उतनी ही ज्यादा बढ़ जाती है। के को तो तलाश थी अपनी नई अलग कहानी के लिए नए चेहरे की, लेकिन उसकी अपनी जिंदगी ही अब तक बिखर कर ऐसे मोड़ पर चुकी थी जहां उसे आगे का कुछ नहीं सूझ रहा है। ऐक्टिंग : के यानी किशन के किरदार में रजत कपूर एकबार उसी लुक में नजर आए, जिसमें आप उन्हें पहले भी कई बार देख चुके हैं, लेकिन रजत ने अपने किरदार की डिमांड के मुताबिक काम जरूर किया। महिला कलाकारों की लंबी भीड़ में स्वरा भास्कर और राधिका आप्टे अपनी पहचान साबित करने में कामयाब रहीं। डायरेक्शन : इस फिल्म के साथ एक दो नहीं, कई यंग डायरेक्टरों के नाम जुड़े हैं। यही वजह है कहानी में कई ऐसे टर्न हैं जो समझ से परे हैं। ऐसा लगता है डायरेक्शन टीम ने पहले से अपनी इस फिल्म को मल्टिप्लेक्स कल्चर की ऐसी फिल्म बनाने का फैसला कर लिया था जो कुछ नया और बॉलिवुड फिल्मों से टोटली डिफरेंट देखने की चाह में थिऐटर का रुख करते हैं, लेकिन कई डायरेक्टर्स ने अपनी-अपनी कहानी को बेहतरीन कैमरा एंगल के साथ शूट किया। फिल्म के कई सीन्स में कैमरा इस फिल्म का हीरो बन जाता है। संगीत : फिल्म के बैकग्राउंड में गाने हैं, लेकिन न तो इनकी जरूरत कहानी में कहीं थी और न ही इनमें दम है कि आप हॉल से बाहर आने के बाद इन गानों का पहला अंतरा भी याद रख पाएं। क्यों देखें : अगर हिंग्लिश कल्चर में बनी कुछ ज्यादा बोल्ड और अलग टाइप की फिल्मों को देखने का आपको जुनून है या रजत कपूर, स्वरा और राधिका आप्टे के पक्के फैन हैं तभी देखने जाएं।